CELEX: 32020R2131
Language: et
Date: 2020-12-16 00:00:00
Title: Euroopa Parlamendi ja nõukogu määrus (EL) 2020/2131, 16. detsember 2020, millega kaotatakse tollimaksud teatavatele kaupadele

18.12.2020   
               
               
                  ET
               
               
                  Euroopa Liidu Teataja
               
               
                  L 430/1
               
            
         EUROOPA PARLAMENDI JA NÕUKOGU MÄÄRUS (EL) 2020/2131,
         16. detsember 2020,
         millega kaotatakse tollimaksud teatavatele kaupadele
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     Liidul ja Ameerika Ühendriikidel on kõige ulatuslikum ja sügavam kahepoolne kaubandus- ja investeerimissuhe maailmas ning nende majandused on suurel määral üksteisega seotud. Nende kahepoolne kauplemine kaupade ja teenustega on väärt rohkem kui triljon eurot aastas, mis on ligikaudu 3 000 miljonit eurot päevas. Sellest tihedast kaubandus- ja investeerimissuhtest saavad kasu tarbijad, töötajad, ettevõtjad ja investorid.
                  
               
                     (2)
                  
                  
                     Liit on seadnud eesmärgiks parandada kaubandus- ja investeerimissuhteid Ameerika Ühendriikidega. Selleks on püütud leida uusi kahepoolse kaubandussuhte parandamise viise, et kõrvaldada kaubandustõkked ja lahendada kaubandusvaidlusi. Selleks et vältida nende kaubandussuhete edasisi häireid, tuleks piiratud arvu kaupade puhul kaotada erga omnes liidu kohaldatavad imporditollimaksud viieks aastaks.
                  
               
                     (3)
                  
                  
                     Tollimaksude kaotamine peaks sõltuma sellest, kas Ameerika Ühendriigid ka tegelikult vähendavad valitud arvu kaupade tollimakse, nagu nad on teada andnud, ning kas Ameerika Ühendriigid hoiduvad uute meetmete võtmisest, mis õõnestaksid 21. augusti 2020. aasta Ameerika Ühendriikide ja Euroopa Liidu tollitariife käsitleva ühisavalduse (2) (edaspidi „ühisavaldus“) eesmärke.
                  
               
                     (4)
                  
                  
                     Tollimaksude kaotamist tuleks kohaldada alates samast kuupäevast, kui hakatakse tegelikult rakendama Ameerika Ühendriikide teadaannet, mille kohaselt vähendatakse valitud arvu kaupade tollimakse, s.o alates 1. augustist 2020.
                  
               
                     (5)
                  
                  
                     Selleks et tagada käesoleva määruse ühetaolised rakendamistingimused, tuleks komisjonile anda rakendamisvolitused, et ajutiselt peatada käesoleva määruse kohaldamine, kui käesolevas määruses sätestatud tingimusi ei täideta. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (3).
                  
               
                     (6)
                  
                  
                     Liidu ja Ameerika Ühendriikide vaheliste kaubandussuhete edasiste häirete vältimise kiireloomulisuse tõttu peaks käesolev määrus jõustuma viivitamata pärast selle avaldamist. Samal põhjusel peetakse samuti asjakohaseks teha erand kaheksa nädala pikkusest tähtajast, millele on osutatud Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Tollimaksude kaotamine
            Lisa I jaotises loetletud klassifitseeritud kaupade puhul on ühise tollitariifistiku kohaldatav imporditollimaks erga omnes alusel 0 % (tollimaksuvaba).
         
         
            Artikkel 2
            Tollimaksu kaotamise tingimused
            Lisa I jaotises loetletud klassifitseeritud kaupade tollimaksude kaotamiseks peavad olema täidetud järgmised tingimused:
            
                        a)
                     
                     
                        Ameerika Ühendriigid vähendavad erga omnes lisa II jaotises loetletud klassifitseeritud kaupade tollimakse ning
                     
                  
                        b)
                     
                     
                        Ameerika Ühendriigid ei võta liidu suhtes uusi meetmeid, mis kahjustaksid ühisavalduse eesmärke.
                     
                  
         
            Artikkel 3
            Ajutine peatamine
            Kui Ameerika Ühendriigid ei täida artiklis 2 sätestatud tingimusi või kui on piisavaid tõendeid selle kohta, et Ameerika Ühendriigid ei täida neid tingimusi tulevikus, võib komisjon võtta vastu rakendusakti, et peatada artiklis 1 osutatud tollimaksude kaotamine kuni artiklis 2 sätestatud tingimused on täidetud. Nimetatud rakendusakt võetakse vastu kooskõlas artikli 4 lõikes 2 osutatud kontrollimenetlusega.
         
         
            Artikkel 4
            Komiteemenetlus
            
               1.   Komisjoni abistab tolliseadustiku komitee, mis on loodud Euroopa Parlamendi ja nõukogu määruse (EL) nr 952/2013 (4) artikliga 285. Nimetatud komitee on komitee määruse (EL) nr 182/2011 tähenduses.
            
            
               2.   Käesolevale lõikele viitamisel kohaldatakse määruse (EL) nr 182/2011 artiklit 5.
            
         
         
            Artikkel 5
            Jõustumine ja kohaldamine
            
               1.   Käesolev määrus jõustub selle Euroopa Liidu Teatajas avaldamise päeval.
            
            
               2.   Käesolevat määrust kohaldatakse alates 1. augustist 2020 kuni 31. juulini 2025.
            
            
               3.   Komisjon avaldab Euroopa Liidu Teatajas peatamisteate, kui käesoleva määruse kohaldamine on artikli 3 alusel peatatud või kui määruse kohaldamine lõpeb enne 31. juulit 2025.
            
            
               4.   Asjaomaste ettevõtjate taotlusel hüvitavad asjaomaste liikmesriikide tollid kõik tollimaksud, mis on ajavahemikul 1. augustist 2020 kuni 18. detsembrini 2020 Ameerika Ühendriikidest pärit impordilt tasutud suuremas summas, kui on käesoleva määrusega ette nähtud.
            
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. detsember 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Euroopa Parlamendi 26. novembri 2020. aasta seisukoht (Euroopa Liidu Teatajas seni avaldamata) ja nõukogu 9. detsembri 2020. aasta otsus.
         
            (2)  Vt dokument ST 12652/20 veebilehel http://register.consilium.europa.eu.
         
            (3)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (4)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
      
      
         
            LISA
            I jaotis (Euroopa Liidu kombineeritud nomenklatuur)
            
                        CN-kood
                     
                     
                        Kirjeldus
                     
                  
                        0306 11 90 
                     
                     
                        Külmutatud langustid (Palinurus spp., Panulirus spp., Jasus spp.), ka suitsutatud, puhastatud või puhastamata, sh vees või aurus keedetud langustid (v.a vähilakad)
                     
                  
                        0306 12 10 
                     
                     
                        Külmutatud homaarid (Homarus spp.), terved, ka suitsutatud või vees või aurus keedetud
                     
                  
                        0306 12 90 
                     
                     
                        Külmutatud homaarid (Homarus spp.), ka suitsutatud, puhastatud või puhastamata, sh vees või aurus keedetud (v.a terved homaarid)
                     
                  
                        0306 32 10 
                     
                     
                        Elus homaarid (Homarus spp.)
                     
                  II jaotis (Ameerika Ühendriikide tollitariif)
            
                        Tariifikood
                     
                     
                        Kirjeldus
                     
                     
                        Kehtiv enamsoodustusrežiimi tariif
                     
                     
                        Uus enamsoodustusrežiimi tariifimäär
                     
                  
                        1604 20 05 
                     
                     
                        Koorikloomade, molluskite või muude veeselgrootute liha sisaldavad tooted, valmistoidud
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Pliikristallklaasist köögilauanõud (v.a joogiklaasid) hinnaga üle 5 USA dollari tükk
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Mittetulekindlad segud ehitiste fassaadide, siseseinte, põrandate, lagede jms katmiseks, mis ei põhine kummil
                     
                     
                        6,5 %
                     
                     
                        3,25 %
                     
                  
                        3601 00 00 
                     
                     
                        Püssirohi
                     
                     
                        6,5 %
                     
                     
                        3,25 %
                     
                  
                        9613 10 00 
                     
                     
                        Välgumihklid ja sarnased väikesed tulemasinad, gaaskütusel, mittetäidetavad
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Mitteelektriliste välgumihklite ja sarnaste tulemasinate osad
                     
                     
                        8 %
                     
                     
                        4 %